**Saistošie noteikumi**

**Par finanšu atbalsta piešķiršanu bioloģiskās daudzveidības uzlabošanai Rīgas pilsētas teritorijā**

Izdoti saskaņā ar Pašvaldību likuma 44. panta otro daļu

**1.Vispārīgie jautājumi**

1. Saistošie noteikumi (turpmāk - noteikumi) nosaka kārtību, kādā Rīgas valstspilsētas pašvaldība (turpmāk – pašvaldība) atbalsta bioloģiskās daudzveidības uzlabošanu Rīgas pilsētas teritorijā, piešķirot finanšu līdzekļus (turpmāk – Atbalsts) fiziskām personām.
2. Noteikumu mērķis ir veicināt klimata pārmaiņu mazināšanu un uzlabot pilsētas bioloģisko daudzveidību, aicinot fiziskās personas ieviest efektīvas un vienkāršas ar bioloģiskās daudzveidības saglabāšanu balstītas dārza apsaimniekošanas metodes, sekmējot atbildīgu un dabai draudzīgu dārza kopšanas metožu izvēli Rīgas pilsētas teritorijā.
3. Atbalsta pretendents ir fiziskā persona, kas ir zemes īpašuma ar privātmājas dārzu vai mazdārziņu teritoriju (turpmāk – Dārzs) īpašnieks vai tiesiskais valdītājs un kuram nav nekustamā īpašuma nodokļa parāda vai citu neizpildītu saistību pašvaldībā.
4. Atbalsta piešķiršanu organizē pašvaldības Pilsētas attīstības departaments (turpmāk – Departaments).
5. Atbalstu piešķir saskaņā ar Eiropas Komisijas vides un klimata pasākumu programmas LIFE projekta “Adaptīva sabiedrībā balstīta bioloģiskās daudzveidības pārvaldība pilsētu teritorijās, lai uzlabotu ekosistēmu savienojamību un veselību” projekta numurs LIFE21-NAT-EE-urbanLIFEcircles/ 101074453, (PVM ID APS1132”) 2022. gada 25.augusta Granta līgumu Nr.LIFE21-NAT-EE-urbanLIFEcircles/ 101074453 („9.4. Finansiāls atbalsts trešajām pusēm”).
6. Atbalsta kopējais apmērs ir 33 000 EUR.
7. Atbalsta apmērs vienam Dārzam ir līdz 1500 EUR.
8. Atbalsta piešķiršanai Departaments organizē konkursu.
9. Departaments apstiprina konkursa nolikumu un izveido konkursa komisiju, kura pieņem lēmumu par Atbalsta piešķiršanu vai atteikumu pieķširt Atbalstu .
10. Konkursa nolikumā tiek noteikta:

10.1. pieteikuma iesniegšanas kārtība;

10.2. pieteikuma izskatīšanas un vērtēšanas kārtība;

10.3. lēmuma par Atbalsta piešķiršanu pieņemšanas kārtība;

10.4. rezultātu paziņošanas kārtība;

10.5. Līguma noslēgšanas un Atbalsta saņēmēja atskaites iesniegšanas kārtība.

11. Komisija pieņem lēmumu, izvērtējot vai Dārzā tiks īstenota vismaz viena no šo noteikumu 12.punktā noteiktajām obligāti īstenojamajām aktivitātēm un vismaz trīs šo noteikumu 13.punktā noteiktajām aktivitātēm.

12. Obligāti īstenojamās aktivitātes:

12.1. stādīšana bioloģiskajai daudzveidībai - dabiskas pļavas izveide ar vietējām augu sugām kopumā ne mazāk kā 5 kvm. platībā;

12.2. ūdens elementu bioloģiskajai daudzveidībai izveide:

12.2.1. mazās ūdenstilpes ne mazāk kā 3 kvm. Platībā izveide;

12.2.2. lietus dārza vai mitrāja izveide;

12.2.3. esošas ūdenstilpes atjaunošana.

13. Citas aktivitātes:

13.1. stādīšana bioloģiskajai daudzveidībai:

13.1.1. vietējo un /vai nektāru bagātu koku un krūmu stādīšana;

13.1.2. vietējo apputeksnētājiem draudzīgu lakstaugu stādīšana;

13.2. savvaļas dzīvotņu mājvietu izveide un saglabāšana:

13.2.1. dažādu putnu sugu ligzdošanas būrīšu izgatavošana un uzstādīšana;

13.2.2. kukaiņu māju izveide un uzstādīšana;

13.2.3. sikspārņu būrīšu izgatavošana un uzstādīšana;

13.3. augsnes un zemes apsaimniekošana bioloģiskās daudzveidības veicināšanai - kompostēšanas vietas izveide un uzturēšana.

14. Atbalsta saņēmējs apņemas vismaz nākamos piecus gadus no Atbalsta saņemšanas brīža veicināt bioloģisko daudzveidību Dārzā, sekmējot konkursa ievaros īstenoto aktivitāšu darbu, Dārza uzturēšanā izmantot drošu no ķīmiskajiem mēslojumiem un pesticīdiem tīru vidi, pielāgot dārza pļaušanas intensitāti bioloģiskajai daudzveidībai, kā arī veikt invazīvo sugu izskaušanu un kontroli.

15. Departamentam, ne vēlāk kā 24h iepriekš brīdinot Atbalsta saņēmēju un saskaņojot apmeklējuma laiku, ir tiesības apmeklēt Dārzu un pārbaudīt šo noteikumu, konkursa nolikuma un līguma nosacījumu izpildi dabā.

16. Ja Atbalsta saņēmējs ir pieļāvis šo saistošo noteikumu, konkursa nolikuma vai līguma nosacījumu būtiskus pārkāpumus, komisija pieņem lēmumu par Atbalsta atmaksu.

17. Komisijas lēmumu var apstrīdēt pie Rīgas pilsētas izpildirektora.

18. Paziņojums par konkursu tiek publicēts tīmekļvietnē [www.riga.lv](https://www.riga.lv) un [www.rdpad.lv](https://www.rdpad.lv), norādot:

18.1. pieteikumu iesniegšanas termiņu;

18.3. konkursa nolikumu.

19. Komisijas lēmums par konkursa rezultātiem tiks publicēts tīmekļvietnē [www.riga.lv](https://www.riga.lv) un [www.rdpad.lv](https://www.rdpad.lv).

20. Departaments, pamatojoties uz Komisijas lēmumu, veic līguma slēgšanu un Atbalsta izmaksu.

**Paskaidrojuma raksts**

**Par finanšu atbalsta piešķiršanu bioloģiskās daudzveidības uzlabošanai Rīgas pilsētas teritorijā**

|  |
| --- |
| **Mērķi un nepieciešamības pamatojums, tostarp raksturojot iespējamās alternatīvas, kas neparedz tiesiskā regulējuma izstrādi**  LIFE programma ir Eiropas Komisijas finanšu instruments vides un klimata jomā, ar mērķi veicināt, aktualizēt, attīstīt un īstenot ES vides un klimata politiku, līdzfinansējot projektus ar Eiropas pievienoto vērtību.  Atbilstoši Rīgas valstspilsētas pašvaldības attīstības programmas 3.prioritātei “Klimata pārmaiņu mazināšanai” viens no uzdevumiem ir veidot un uzturēt patīkamu, daudzveidīgu un klimata pārmaiņām pielāgotu vidi, kurā dabā balstīti risinājumi sekmē vides kvalitāti, pielāgošanos klimata pārmaiņām un klimata pārmaiņu mazināšanu. Vides un klimata mērķu sasniegšanai ir būtiski uzlabot sabiedrības zināšanas vides jomā, kā arī veicināt videi draudzīgāku paradumu veidošanos iedzīvotāju vidū.  Saistošie noteikumi “Par finanšu atbalsta piešķiršanu bioloģiskās daudzveidības uzlabošanai Rīgas pilsētas teritorijā” nosaka kārtību, kā LIFE programmas projektā “Adaptīva sabiedrībā balstīta bioloģiskās daudzveidības pārvaldība pilsētu teritorijās, lai uzlabotu ekosistēmu savienojamību un veselību” ietvaros īstenot projektā noteikto aktivitāti un reglamentētu konkursa norisi un Granta piešķiršanas nosacījumus ar mērķi veicināt klimata pārmaiņu mazināšanu, uzlabojot pilsētas bioloģisko daudzveidību, iesaistot sabiedrību, aicinot ieviest efektīvas un vienkāršas ar bioloģiskās daudzveidības saglabāšanu balstītas teritorijas apsaimniekošanas metodes, sekmējot atbildīgu un dabai draudzīgu dārzu kopšanas metožu izvēli Rīgas pilsētas teritorijā.  Konkursa uzdevumi:  *Uzlabot bioloģisko daudzveidību Rīgā;*  *Veicināt ieinteresēto personu, privātās zemes īpašnieku un valdītāju izpratni par efektīvu un vienkāršu apsaimniekošanas metožu izvēli bioloģiskās daudzveidības saglabāšanai privātajās teritorijās.* |
| **2. Fiskālā ietekme uz pašvaldības budžetu, iekļaujot attiecīgus aprēķinus**  Atbalsta piešķiršanu veic saskaņā ar 2022. gada 25.augusta Granta līgumu Nr.LIFE21-NAT-EE-urbanLIFEcircles/ 101074453, („9.4. Finansiāla atbalsta saņēmēji trešajām personām”) aktivitātei paredzēto finansējumu. |
| **3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci (aktuālā situācija, prognozes tirgū un atbilstība brīvai un godīgai konkurencei)**  Pašvaldībai ir svarīgi Rīgas pilsētas teritorijā veicināt bioloģisko daudzveidību, saglabāt un attīstīt dabas vērtības. Šobrīd bioloģisko daudzveidību apdraud invazīvās sugas, dažu sugu pārmērīga izmantošana, dzīvotņu iznīcināšana, piesārņojums un klimata pārmaiņas. Sabiedrības ikdienas paradumi var sekmēt dabas daudzveidības atjaunošanos un saglabāšanu un līdz ar to arī pašu cilvēku dzīves vides uzlabošanu, kas tieši ietekmē iedzīvotāju veselību.  Saistošie noteikumi izslēdz komercdarbības atbalsta iespējas. |
| **4. Ietekme uz administratīvajām procedūrām un to izmaksām gan attiecībā uz saimnieciskās darbības veicējiem, gan fiziskajām personām un nevalstiskā sektora organizācijām, gan budžeta finansētām institūcijām**  Saistošie noteikumi paredz, ka administratīvās procedūras tiek noteiktas pašvaldības atbalsta piešķiršanas konkursa nolikumā. Nolikumā regulējamo jautājumu loks definēts saistošajos noteikumos. Saistošie noteikumi paredz administratīvas procedūras pretendentiem, kas vēlas saņemt atbalstu konkursa ietvaros.  Saistošie noteikumi paredz, ka komisijas lēmumu var apstrīdēt pie Rīgas pilsētas izpilddirektora. |
| **5. Ietekme uz pašvaldības funkcijām un cilvēkresursiem**  Rīgas valstspilsētas pašvaldības Pilsētas attīstības departamenta rīcībā ir nepieciešamie resursi programmas nodrošināšanai. |
| **6. Izpildes nodrošināšana**  Izpildi nodrošina Rīgas valstspilsētas pašvaldības Pilsētas attīstības departaments. |
| **7. Prasību un izmaksu samērīgums pret ieguvumiem, ko sniedz mērķa sasniegšana**  Saistošie noteikumi neparedz papildu ierobežojumus privātpersonām, tādējādi nav nepieciešams veikt samērīguma pārbaudi. |
| **8. Izstrādes gaitā veiktās konsultācijas ar privātpersonām un institūcijām, tostarp sabiedrības viedokļa noskaidrošanā gūtā informācija**  Saistošo noteikumu projekts no \_\_\_\_\_\_\_tika publicēts Rīgas valstspilsētas pašvaldības tīmekļvietnē www.riga.lv sabiedrības viedokļa noskaidrošanai.\_\_\_\_\_\_ saņemts \_\_\_\_\_\_ieteikums, priekšlikums vai iebildums.  Saistošo noteikumu projekts tika izskatīts \_\_\_\_ PAK sēdē. |

Rīgas domes priekšsēdētājs